102/2014

Lögreglumaðurinn K var sakfelldur fyrir brot gegn 132. gr. almennra hegningarlaga nr. 19/1940 og 217. gr., sbr. 138. gr. sömu laga, með því að hafa farið offari við handtöku A og beitt hana meira valdi en tilefni var til. Var refsing K ákveðin skilorðsbundið fangelsi í 30 daga og honum gert að greiða A skaðabætur að fjárhæð 400.000 krónur.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf og Ó-kk-nf B-kk-nf Þ-kk-nf og I-kvk-nf E-kvk-nf settur hæstaréttardómari.

Ríkissaksóknari skaut málinu til Hæstaréttar 31. janúar 2014 í samræmi við yfirlýsingu ákærða um áfrýjun. Af hálfu ákæruvaldsins er þess krafist að ákærði verði sakfelldur samkvæmt ákæru og refsing hans þyngd.

Ákærði krefst aðallega sýknu af kröfum ákæruvaldsins og þess að einkaréttarkröfu verði vísað frá dómi. Til vara krefst hann þess að refsing verði milduð og hann sýknaður af einkaréttarkröfu, en að því frágengnu að hún verði lækkuð.

A krefst þess að ákærða verði gert að greiða sér 1.029.833 krónur með vöxtum eins og dæmdir voru í héraði.

Eins og greinir í hinum áfrýjaða dómi gegndi ákærði starfi lögreglumanns þegar hann handtók brotaþola aðfaranótt 7. júlí 2013 vegna þess að hún hrækti á hann þar sem hann sat í ökumannssæti í lögreglubifreið. Á myndbandsskeiði sem tekið var af efri hæð húss við Laugaveg sést brotaþoli standa á fætur á miðri götunni fyrir framan lögreglubifreið sem hafði staðnæmst þar. Af myndinni verður ráðið að hún var verulega ölvuð og átti erfitt með að halda jafnvægi er hún skjögraði af götunni upp að gangstétt. Þegar lögreglubifreiðinni var ekið hægt fram hjá henni rakst hliðarspegill bifreiðarinnar í andlit brotaþola, þannig að henni hnykkti við. Eftir það opnaði ákærði framdyr bifreiðarinnar og notaði hurðina til að stjaka við brotaþola, þannig að hún flæmdist upp á gangstéttina. Þá gekk hún aftur að bifreiðinni sem enn var kyrrstæð og hrækti inn um opinn glugga hennar. Var þá framhurð bifreiðarinnar svipt upp og steig ákærði út, rykkti í handlegg brotaþola þannig að hún féll utan í bekk á gangstétt, sneri hana niður í götuna og dró eftir henni, setti hné á líkama brotaþola og handjárnaði hana liggjandi á maganum. Að lokum setti ákærði ásamt öðrum lögreglumanni brotaþola inn í bifreiðina um afturdyr og var hún á maganum með höfuð á undan. Þegar litið er til ástands brotaþola sem fyrr er lýst og ástæðu handtöku hennar, fór ákærði offari við handtökuna og beitti brotaþola meira valdi en tilefni var til. Við þessar aðstæður var hvorki þörf á að setja hana í handjárn með þeirri aðferð sem beitt var, né að setja hana inn í bifreiðina með þeim hætti sem gert var. Að öðru leyti verður hinn áfrýjaði dómur staðfestur um sakfellingu ákærða og heimfærslu brota hans til refsiákvæða, en rétt er að hann sæti fangelsi í 30 daga, sem bundið verði skilorði eins og í dómsorði greinir. Þá verður ákærði dæmdur til að greiða brotaþola 400.000 krónur í miskabætur að viðbættum útlögðum kostnaði hennar að fjárhæð 29.833 krónur og ber sú krafa vexti eins og í dómsorði greinir.

Ákvæði hins áfrýjaða dóms um sakarkostnað skulu vera óröskuð.

Ákærða verður gert að greiða allan áfrýjunarkostnað málsins, þar með talin málsvarnarlaun verjanda síns sem ákveðin eru að meðtöldum virðisaukaskatti eins og greinir í dómsorði. Þá verður ákærða gert að greiða málskostnað brotaþola fyrir Hæstarétti eins og í dómsorði segir.

Dómsorð:

Ákærði, K-kk-nf Ö-kk-nf K-kk-nf, sæti fangelsi í 30 daga. Fresta skal fullnustu refsingarinnar og hún falla niður að liðnum tveimur árum frá uppsögu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði A 429.833 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 7. júlí 2013 til 25. október sama ár og dráttarvöxtum samkvæmt 1. mgr. 6. gr. sömu laga frá þeim degi til greiðsludags, svo og 150.000 krónur í málskostnað fyrir Hæstarétti.

Ákvæði hins áfrýjaða dóms um sakarkostnað skulu vera óröskuð.

Ákærði greiði allan áfrýjunarkostnað málsins, 560.150 krónur, þar með talin málsvarnarlaun skipaðs verjanda síns, P-kk-ef A-kk-ef P-kk-ef hæstaréttarlögmanns, 502.000 krónur.